**Nagovor predsednika Državnega sveta Republike Slovenije gospoda Mitje Bervarja na spominskem obeležju v Rižarni**

(Trst, 29. oktober 2015)

Spoštovani gostje – generalna konzulka RS v Trstu Ingrid Sergaš, spoštovana poslanca DZ Tilen Božič in dr. Matej Vatovec, lep pozdrav predstavnikom pokrajine Trst, spoštovani župani sosednjih občin iz Slovenije in Italije, lep pozdrav predstavnikom organizacij in društev slovenske narodne skupnosti, dragi Primorci in še posebej vsi tisti med vami, ki ste živi pomnik dogodkov, ki so pred več kot sedemdesetimi leti postavili na hudo preizkušnjo temeljne vrednote humanosti, svobode in sožitja.

Za zidovi te stavbe se je pisal del mračne zgodovine druge svetovne vojne, v kateri je človečnost izgubila svoje dostojanstvo. Življenja več tisoč nedolžnih ljudi –Slovencev, Italijanov, Hrvatov in Židov - so ugasnila v grozljivih okoliščinah, v imenu sprevržene ideje o nadvladi nad sočlovekom. Rižarna se je neizbrisno zarisala na krvavi vojni zemljevid človeškega trpljenja in mučeništva.

Taborišče Rižarna so ustanovili nacisti po kapitulaciji fašistične Italije leta 1943. To je bilo uničevalno taborišče, ki ga je vodila skupina zagrizenih esesovcev, ki so jih v Trst premestili neposredno iz poljskih taborišč smrti Majdanek in Treblinka. Staro poslopje rafinerije riža so po najstrašnejših zgledih spremenili v mučilnico s 17 samicami in krematorijem. Ta prostor nas danes opominja, da trpljenja ni pogoltnila noč pozabe in da ostajamo občutljivi do zgodovine ter zvesti izročilu svobode in resnice.

Svoboda in dostojanstvo sta eni najbolj plemenitih vrednot in temeljni ločnici med barbarstvom in civilizacijo. Svobodo je treba spoštovati, kajti svoboda je pravica, da živimo v skladu s pravili in zakoni. Svobodo je treba negovati, kajti svoboda je zato, da jo dajemo v enaki meri tudi drugim.

Vojna ni pravi način za reševanje konfliktov. Nasilje vselej rodi nasilje. A nacifašizem ni dopuščal izbire. Z vso divjostjo je podžigal sovraštvo med narodi in kulturami, spodbujal genocid, a na koncu sam nasilno končal, vsem v poduk, do kakšnih grozot lahko pripelje razčlovečenje človeka.

V civiliziranem svetu moramo delovati za razumevanje in spravo. Prvi pogoj za to je pošten odnos do zgodovinske resnice, do razumevanja vzrokov in posledic dogodkov v nekem času in prostoru. Največ kar lahko storimo je, da se naučimo, da nasilje ni prava pot za reševanje konfliktov, da je človekovo življenje nedotakljivo ter da je samovolja nad življenjem - zlo. Ta dragocena spoznanja smo dolžni prenašati na mlade rodove, da ti v zgodovinskih preizkušnjah ne bi nikoli ponavljali napak.

Vsi mi, ki imamo privilegij živeti v svobodi, moramo razmišljati o vsebini in pomenu plemenitih vrednot, kot so tovarištvo, požrtvovalnost, solidarnost, sožitje, vztrajnost in pogum. Razmišljati moramo o tem, kako lahko te vrednote prispevajo k skupnemu dobremu tudi v današnjem času.

To je še toliko bolj pomembno v okoliščinah, ko nas preplavlja množica beguncev s kriznih območij. Soočamo se z velikim humanitarnim izzivom. Valovi beguncev in migrantov bežijo pred vojno in nasiljem, stotine umirajo v iskanju miru in boljšega življenja. V Evropi so ponovno na preizkušnji vrednote solidarnosti, sožitja in medsebojnega spoštovanja. Mi, državljani Evrope, smo se dolžni odzvati človečno. V takšnih okoliščinah ne sme biti prostora za samozadovoljnost, za brezbrižnost in za nedejavnost.

Tudi zavoljo trpljenja in žrtev ljudi, ki so v hrepenenju po svobodi, miru in lepšem življenju izdihnili tukaj v Rižarni in drugod po okupirani Evropi.

Spoštovani gospe in gospodje,

s tem ko se spominjamo umrlih, izrekamo dostojanstvo živim. Žrtve niso in ne smejo biti zaman, kajti nič etično vrednega in moralnega ne sme in ne more biti zaman. Za ta načela si je treba nenehno prizadevati in jih postavljati v ospredje. Slava spominu na vse tiste, ki so za svobodo in mir darovali najdragocenejše - svoje življenje.